I april vandt Vendsyssel Elite Badminton for første gang i klubbens 20-årige historie det danske mesterskab. Dén slags bedrifter fejres normalt på rådhuset umiddelbart efter, men badmintonspillere er travle folk, som rejser verden rundt, så først i dag, tirsdag, lykkedes det at samle holdet til hyldest på rådhuset i Frederikshavn. Længe ventet hyldest Med fire måneders forsinkelse tager borgmester Birgit S. Hansen (S) imod de danske holdmestre i badminton: - I er simpelthen så gode - vi er vilde med jer! Til daglig rejser spillerne rundt til internationale turneringer, så fejringen har været længe om at komme. - Det er selvfølgelig noget, vi har ventet på. Vi havde en fantastisk weekend tilbage i April, så det er dejligt at komme tilbage og være samlet med holdet, siger Victor Svendsen, badmintonspiller i Vendsyssel Elite Badminton. Det danske mesterskab kom i hus i april, da Vendsyssel slog Højbjerg med 5-2 i finalen. Skal bevise noget Det var første gang i 34 år, at et hold fra Jylland vandt det danske mesterskab. Derfor var det en historisk begivenhed for Vendsyssel Elite Badminton, som også i år fejrede 20-års jubilæum. - Det betyder rigtig meget, at man kan se os i toppen af Danmark, og at vi er med blandt de allerbedste. Så har vi også nogle rollemodeller som viser, at man kan komme rigtig langt i badminton, siger borgmesteren i Frederikshavn. Der er ikke ret mange timer til at nyde hyldest på rådhuset, for bare tre timer efter borgmesteren sagde velkommen til, skal spillerne på banen til årets første kamp i badmintonligaen. Nu som forsvarende mestre, og dem de andre gerne vil slå. Vendsyssel Elite Badminton skal dyste med fjerbolden tirsdag klokken 19. Her går det løs mod Gentofte Badminton Klub. - Jeg synes, det er spændende. Folk ser os nok som en af favoritterne igen i år. Når vi kommer som forsvarende mestre, så skal vi bevise noget, siger Victor Svendsen. Se hvordan holdet blev hyldet, og hvordan det går spillerne i kampene mod Gentofte Badminton Klub herunder:

Opsummering:
Vendsyssel Elite Badminton har for første gang i klubbens historie vundet det danske mesterskab. Tirsdag blev de hyldet på rådhuset - selvom sejren fandt sted i april.